Džanan Buljugbaša i Rakocija (Zagorje)

> Junačke pjesme
>
>
> 0001 Dva vezira zimu zimovala
>
> 0002 U Otoci niže Temišvara,
>
> 0003 Avdi Paša, Seidija s njime.
>
> 0004 Avdi Paša zemljom upravljaše,
>
> 0005 Seidija muhafezu čuva
>
> 0006 S dvan’est hiljad ubojite vojske.
>
> 0007 A kad zime polovina bila,
>
> 0008 Navalila od Erdelja raja
>
> 0009 I pred njima dva careva kneza,
>
> 0010 Vukašine i knez Tomašine.
>
> 0011 Kako došli, odmah procviljeli:
>
> 0012 „Aman, aman, dva carska vezira,
>
> 0013 Što durasmo više ne moremo
>
> 0014 Od zuluma i od zulumćara,
>
> 0015 Od đidije Rakocije kralja!
>
> 0016 Često digne ubojitu vojsku,
>
> 0017 Pa udari nama do Erdelja,
>
> 0018 Odvede nam konja za jahanja,
>
> 0019 I otjera vola od oranja,
>
> 0020 Još otjera krave od telaca,
>
> 0021 I bijele ovce od janjaca,
>
> 0022 Pos’ječe nam momka za ženidbu,
>
> 0023 A odvede curu kukavicu,
>
> 0024 Kukavicu curu na udaju.
>
> 0025 Stoji buka nejakih telaca,
>
> 0026 Stoji bleka malenih janjaca
>
> 0027 Kuknjavina starijeh majaka,
>
> 0028 Od jada se slušati ne može.
>
> 0029 Jedna raja, a dva gospodara:
>
> 0030 Viš’ mi ’vako živjet ne moremo.
>
> 0031 Ja amanu gledajte dermana,
>
> 0032 Skinite nam Rakociju s vrata,
>
> 0033 Ja nam dajte budžak zemlje prazne
>
> 0034 Gdje s možemo tužni iseliti,
>
> 0035 A starinu svoju ostaviti;
>
> 0036 Ja l’ ćemo se odmetnuti listom,
>
> 0037 Osjeć carske groše i harače,
>
> 0038 A na cara pušku okrenuti,
>
> 0039 Rakoc’ji se kralju pokloniti,
>
> 0040 Da ne tare po Erdelju naske.”
>
> 0041 Kad to čula dva carska vezira,
>
> 0042 Šta govori od Erdelja raja,
>
> 0043 I pred njima dva careva kneza
>
> 0044 Ovako su njima govorili:
>
> 0045 „Sabur malo od Erdelja rajo,
>
> 0046 Pisaćemo Rakociji kralju,
>
> 0047 Nek se vaske i Erdelja prođe,
>
> 0048 Nek na miru ne zameće kavgu.
>
> 0049 Ako l’ s’ vaske okaniti ne će,
>
> 0050 Car s kraljevstvom njeg će rastaviti.”
>
> 0051 Muči raja ko zelena trava,
>
> 0052 Pa se jadna do Erdelja vrati,
>
> 0053 I pred njima dva careva kneza.
>
> 0054 Ondar paše v’jeću učinile,
>
> 0055 A po v’jeći namu načinile,
>
> 0056 Opremili Rakociji kralju:
>
> 0057 „Čuješ naske Rakocija kralje!
>
> 0058 Ti se vraga i Erdelja prođi,
>
> 0059 Ne tari nam po Erdelju raje,
>
> 0060 Jer je nama raja dodijala,
>
> 0061 Sve tužeći i na te plačući,
>
> 0062 Da si njima dodijao ljuto,
>
> 0063 Da ih tareš po Erdelju često,
>
> 0064 S’ječeš momke, a vodiš djevojke,
>
> 0065 Odgoniš im krave od telaca
>
> 0066 I bijele ovce od janjaca,
>
> 0067 I odvodiš konje od jahanja,
>
> 0068 I volove njima od oranja.
>
> 0069 Ako li se okaniti ne ćeš,
>
> 0070 Krvav ćemo mahzar načiniti,
>
> 0071 I u Stambol caru opremiti.
>
> 0072 Car će nama silnu poslat vojsku,
>
> 0073 Sa gradova od boja topove,
>
> 0074 Uz topove kuvet i džebhanu,
>
> 0075 I uz vojsku tajin i zahiru
>
> 0076 Kad nam vojska Temišvaru siđe,
>
> 0077 I mi ćemo našu jamit vojsku,
>
> 0078 Na Erdelju preći među carsku,
>
> 0079 I na tvoju zemlju udariti,
>
> 0080 Sa stolice tebe pokrenuti,
>
> 0081 Goniti te do Jabuke mlade,
>
> 0082 A otale do Jabuke stare,
>
> 0083 Pa otale do Karalimana,
>
> 0084 Do Limana i mora sinjega,
>
> 0085 U sinje te more potopiti,
>
> 0086 Oli tebe živa uhvatiti,
>
> 0087 Na peškeš te caru otpremiti.
>
> 0088 Car će tebe u zindan metnuti,
>
> 0089 Nikad žarkog sunca vidjet ne ćeš,
>
> 0090 Nikad sunca a nikad mjeseca,
>
> 0091 Kamo l’ ljeta i bijela dana.”
>
> 0092 A kad nama sitna dolazila
>
> 0093 Rakociji na bijele ruke,
>
> 0094 I vidio šta mu sitna piše,
>
> 0095 Odmah sitan mandat načinio.
>
> 0096 U Otoku pašam’ opremio,
>
> 0097 U mandatu ’vako govorio:
>
> 0098 „Avdi paša i ti Seidija,
>
> 0099 Ja sam knjigu vašu razumio,
>
> 0100 I vidio da ste poludjeli.
>
> 0101 Ne bojim se cara od Stambola,
>
> 0102 Ni njegove silovite vojske,
>
> 0103 Ni vas, paše, ni drugih vezira.
>
> 0104 Koga sam se do danas plašio,
>
> 0105 Toga danas u Stambolu nema,
>
> 0106 Što kod cara ima poglavica,
>
> 0107 To su danas moji prijatelji.
>
> 0108 Nego čujte, dva carska vezira,
>
> 0109 Ne recite, da je prijevara:
>
> 0110 Dok nam ljeto, Đurđev danak dođe,
>
> 0111 Ja ću sedam podignuti kralja
>
> 0112 I Milicu najjaču kraljicu.
>
> 0113 Kad izvedem vojsku na tromeđu,
>
> 0114 Tud’jer među carsku hoću preći,
>
> 0115 I na Erdelj vama udariti,
>
> 0116 Uhvatiti vam dvan’est hiljad raje,
>
> 0117 Polovinu metnut u soldate,
>
> 0118 Polovini kazme dohvatiti,
>
> 0119 Nek pred vojskom trape meterize,
>
> 0120 Pa otalen proturiti vojsku
>
> 0121 Pod Temišvar, na polje Orlovo,
>
> 0122 Tuj oplesti od boja koševe,
>
> 0123 Na koševe metnuti topove,
>
> 0124 Iz topova vaš Temišvar tući,
>
> 0125 Dok porušim kule i bedeme,
>
> 0126 I prihvatim vašeg Temišvara,
>
> 0127 Vas dvojicu živih uhvatiti,
>
> 0128 Na svake vas muke udarati,
>
> 0129 Dok puštate na mukama duše;
>
> 0130 Te otalen proturiti vojsku,
>
> 0131 Vojsku vodit a topove vući
>
> 0132 Redom carske sve gradove tući,
>
> 0133 Prihvatiti Tulču i Hameda,
>
> 0134 Ibraila i grada Smaila,
>
> 0135 I prihvatit Bender i Hotina
>
> 0136 I Oziju nasred carevine;
>
> 0137 To su ključi od vašeg Stambola
>
> 0138 Od Bukreša do Dunava doći,
>
> 0139 Na Dunavu tumbas preturiti,
>
> 0140 Na tumbasu vojsku prevoditi;
>
> 0141 Dok ja zemlju Rumeniju pređem,
>
> 0142 Tude svoju vojsku osidriti,
>
> 0143 A sićani mandat načiniti,
>
> 0144 Spremiti ga do Stambola grada,
>
> 0145 Do vašega cara al’ Osmana,
>
> 0146 Neka care prtlja iz Stambola,
>
> 0147 Neka zemlji ide Arabiji,
>
> 0148 Nek on ide Meći i Medini.
>
> 0149 Oklena su postanuli Turci,
>
> 0150 I koje je Turska djedovina,
>
> 0151 A Stambol je moja djedovina,
>
> 0152 Djedovina Konstantinovina.
>
> 0153 Konstantin je Stambol načinio.
>
> 0154 Pr’jevarom ga Turci prihvatili,
>
> 0155 Konstantina cara pogubili” —
>
> 0156 Kad vezirim’ taki mandat dođe,
>
> 0157 I vidješe dva vezira carska,
>
> 0158 Šta im mandat Rakocijin kaže,
>
> 0159 Po mandatu pismo načinili,
>
> 0160 I uz pismo mandat priložili,
>
> 0161 Te u Stambol caru opremili.
>
> 0162 Pismo došlo muhur sahibiji
>
> 0163 I sa pismom mandat Rakocijin.
>
> 0164 Pismo sakri muhur sahibija
>
> 0165 Pismo sakri, a caru ne kaza.
>
> 0166 Za tim malo povremilo vr’jeme,
>
> 0167 Dok se ljuta zima prelomila,
>
> 0168 Premaljeće toplo promolilo.
>
> 0169 Opremi se Rakocija kralje,
>
> 0170 Pravo ide zenđil Petrisburgu,
>
> 0171 Do Milice moskovske kraljice.
>
> 0172 Kraljici se smjerno poklonio,
>
> 0173 I ’vako je l’jepo zamolio:
>
> 0174 „Majko naša moskovska kraljice!
>
> 0175 Već su nama dodijali Turci,
>
> 0176 Mnogu zamlju našu prihvatili,
>
> 0177 I sibijan na zor isturčili,
>
> 0178 Sve prvljence naše isijekli
>
> 0179 Od Stambola do b’jela Budima,
>
> 0180 Što god ih je po gradovim’ bilo.
>
> 0181 Sad je vr’jeme mila majko naša
>
> 0182 Vojsku dignut, s Turcim ratovati,
>
> 0183 Od njih zemlju našu povratiti
>
> 0184 Još ću ići Beču bijelomu,
>
> 0185 U Francesku i zemlju Inglesku
>
> 0186 I zenđiloj zemlji Italiji;
>
> 0187 Još ću kralju alemanskom doći,
>
> 0188 Svakom redom poljubiti ruku,
>
> 0189 I svakoga l’jepo zamoliti,
>
> 0190 Da zajedno podignemo vojsku,
>
> 0191 Da zajedno s Turcim ratujemo,
>
> 0192 Iz Evrope njihe istjeramo,
>
> 0193 Kraljevine stare ispravimo.”
>
> 0194 Ondar veli moskovska kraljica:
>
> 0195 „Be aferim Rakocija kralje,
>
> 0196 Kad si tertib taki učinio,
>
> 0197 I meni se jesi potežio,
>
> 0198 Ja ću vojsku svoju podignuti
>
> 0199 I zajedno s tobom vojevati.
>
> 0200 Ne će li nam Bog pomoći jaki,
>
> 0201 Da mi tursku silu salomimo,
>
> 0202 Iz Evrope njihe istjeramo
>
> 0203 Nego sine, Rakocija kralje,
>
> 0204 Pođi Beču a pođi Londonu,
>
> 0205 I Parizu franceskome gradu,
>
> 0206 Pođi zenđil zemlji Italiji,
>
> 0207 I otiđi alemanskom kralju,
>
> 0208 Svakome ćeš pozdrav ponijeti,
>
> 0209 I svakome redom kazivati,
>
> 0210 Da ja odsad veće kupim vojsku,
>
> 0211 Da popravljam kola i topove,
>
> 0212 Da sabiram hranu i džebhanu,
>
> 0213 Da se spremam s Turcim ratovati.”
>
> 0214 Kad to čuo Rakocija kralje,
>
> 0215 Pred kraljicom zemlju poljubio,
>
> 0216 Pa se natrag iz odaje vrati;
>
> 0217 Ode pravo Beču bijelome.
>
> 0218 A kad Beču i ćesaru dođe,
>
> 0219 Pred ćesara ishodio mahom,
>
> 0220 Ćesaru se nisko poklonio,
>
> 0221 I njegovu ruku poljubio.
>
> 0222 A pita ga od Beča ćesare:
>
> 0223 „Dragi sine Rakocija kralje,
>
> 0224 Za što si se meni potežio,
>
> 0225 Za što l’ Beču mome dolazio?”
>
> 0226 A veli mu Rakocija kralje:
>
> 0227 „Ja se tebi jesam potežio,
>
> 0228 I tvom, kruno, Beču dolazio,
>
> 0229 Evo pravo iz zemlje Rusije,
>
> 0230 Od svijetle Milice kraljice.
>
> 0231 Da mi vojsku i topove dadeš,
>
> 0232 Na topove kuvet i džebanu,
>
> 0233 A na vojsku tajin i zahiru;
>
> 0234 Da mi begluk-regementu dadeš.
>
> 0235 I sa Beča tri topa velika,
>
> 0236 Deli Kupu i deli Margetu
>
> 0237 I Zelenka topa velikoga,
>
> 0238 Koji žderu po pet oka praha,
>
> 0239 Đunle oke trides’t i četiri,
>
> 0240 Što valjaju po temelju kule,
>
> 0241 U gradova ruše bedemove,
>
> 0242 Da idemo s Turcim’ ratovati.
>
> 0243 Već Milica svoju kupi vojsku,
>
> 0244 I ona će s nama polaziti.
>
> 0245 I tebi je pozdrav opremila,
>
> 0246 Da ti s nama na Turćiju pođeš,
>
> 0247 Ne bi li nam Bog pomogo jaki,
>
> 0248 Da mi tursku silu salomimo,
>
> 0249 Iz Evrope njihe istjeramo.” —
>
> 0250 A veli mu od Beča ćesare:
>
> 0251 „Aja bogme Rakocija kralje,
>
> 0252 Ne dam tebi vojske ni topova,
>
> 0253 Ti ćeš moju vojsku pozobati,
>
> 0254 Topove mi jesir učiniti;
>
> 0255 Nije lasno s Turcim’ ratovati,
>
> 0256 Ni od njihe gradove primati,
>
> 0257 Jer su Turci u boju junaci.
>
> 0258 Ja se bojim sile i Turaka,
>
> 0259 Da mom Beču ne će dolaziti,
>
> 0260 I u Beču mene pogubiti,
>
> 0261 Kao što su Stambol prihvatili,
>
> 0262 Konstantina cara pogubili,
>
> 0263 Konstantina nasred Carigrada,
>
> 0264 A Lazara na polju Kosovu,
>
> 0265 Dva velika carstva prihvatili,
>
> 0266 Jedno grčko a drugo je srpsko,
>
> 0267 I nekoliko tužnih kraljevina,
>
> 0268 Ravnu Bosnu i Hercegovinu,
>
> 0269 I pitomu zemlju Ungariju,
>
> 0270 Od Stambola do Budima b’jela;
>
> 0271 Svagdje su se Turci naselili,
>
> 0272 I gradove tvrde načinili.” —
>
> 0273 Kad to čuo Rakocija kralje,
>
> 0274 Ondar kruni ’vako besjedio:
>
> 0275 „Sv’jetla kruno od Beča ćesare,
>
> 0276 Što se tako plašiš od Turaka?
>
> 0277 Sad je vakat došo i vrijeme,
>
> 0278 Da moremo s Turcim ratovati,
>
> 0279 Iz Evrope njihe istjerati.
>
> 0280 Ja ću ići bijelu Parizu,
>
> 0281 Pa Inglezu i al’manskom kralju,
>
> 0282 Ići hoću zenđil Italiji,
>
> 0283 Sve ću redom kralje pozivati,
>
> 0284 I svaki se hoće podignuti,
>
> 0285 I povesti vojsku i topove,
>
> 0286 Da idemo s Turcim’ ratovati,
>
> 0287 Jera mira nigda nama nema,
>
> 0288 Dokle god su u Evropi Turci.” —
>
> 0289 Kad to čuo od Beča ćesare,
>
> 0290 Rakociji ’vako govorio;
>
> 0291 „Dobro da je Rakocija kralje,
>
> 0292 Učiniš li ko što meni kažeš,
>
> 0293 Pa Ingleska pođe i Franceska,
>
> 0294 I digne se zenđil Italija;
>
> 0295 Ako pođe alemanski kralje,
>
> 0296 Tad ću i ja svoju spremit vojsku,
>
> 0297 I spremiti od boja topove,
>
> 0298 Sa topov’ma kuvet i džebhanu
>
> 0299 I sa vojskom tajin i zahiru.” —
>
> 0300 Rakocija kad ugrabi vadu,
>
> 0301 Što učini od Beča ćesare,
>
> 0302 Prekloni se, ode iz odaje,
>
> 0303 Pravo ide ingleskome kralju,
>
> 0304 Ingleskome pa i franceskome,
>
> 0305 I pohodi zenđil Italiju,
>
> 0306 Alamanskom kralju dohodio.
>
> 0307 Sviju redom jeste pohodio.
>
> 0308 Rakociju svi su poslušali,
>
> 0309 Svi se digli i poveli vojsku.
>
> 0310 Dok su kralji vojsku sastavili,
>
> 0311 Na tromeđi kraj Erdelja ravna.
>
> 0312 Kad se sasta do sve sedam kralja,
>
> 0313 I Milica moskovska kraljica.
>
> 0314 Tuj noćili i l’jepo im bilo.
>
> 0315 Kad svanulo i sunce granulo,
>
> 0316 Podiže se sa tromeđe vojska,
>
> 0317 Širom ide niz zemlju erdeljsku
>
> 0318 Po Erdelju hvata raju carsku,
>
> 0319 Što je mlado meću u soldate,
>
> 0320 Što je staro meću u irgate,
>
> 0321 Daju njima kazme i lopate,
>
> 0322 Da pred vojskom trape meterize.
>
> 0323 Vojska side na polje Orlovo,
>
> 0324 Na Orlovo niže Temišvara.
>
> 0325 Kako kralji na Orlovo pali,
>
> 0326 Silovitu vojsku usidrili,
>
> 0327 A sićanu namu načinili,
>
> 0328 U Temišvar pašam’ opremili,
>
> 0329 Avdi paši, Seidiji s njime,
>
> 0330 Ovako im jesu besjedili:
>
> 0331 „Vi veziri, carevi većili
>
> 0332 Brže ključe od careva grada,
>
> 0333 Vidite li sile i ordije,
>
> 0334 I našijeh baljemez topova!
>
> 0335 Da mi s vama bojak ne činimo,
>
> 0336 Da ne gine sibjan i fukara!
>
> 0337 Ako l’ ključe opremit ne ćete,
>
> 0338 Naša vojska i naši topovi
>
> 0339 Grad će vama brzo porušiti,
>
> 0340 Vas dvojicu žive uhvatiti,
>
> 0341 Na teške vas muke udarati,
>
> 0342 Dok puštate na mukama duše.” —
>
> 0343 A kad pašam’ pismo dolazilo,
>
> 0344 I vidjela dva carska vezira,
>
> 0345 Šta im kralji sa Orlova pišu,
>
> 0346 Tad zareče paša Seidija:
>
> 0347 „Avdi paša moj po Bogu brate,
>
> 0348 Sad što ćemo od života svoga?
>
> 0349 Ali ćemo ključe opremiti
>
> 0350 Od careva grada Temišvara,
>
> 0351 Al s’ dušmanim’ učiniti kavgu,
>
> 0352 Pa što nama Bog i sreća dade?”
>
> 0353 Avdi paša ’vako besjedio:
>
> 0354 „Seidija careva gazijo,
>
> 0355 Nije lako ključe opremiti
>
> 0356 Od careva Temišvara grada,
>
> 0357 A muka je i učinit kavgu
>
> 0358 Sa dušmanskom silom i ordijom.
>
> 0359 Nije šala, nit je vojska mala,
>
> 0360 Nego brate do sve sedam kralja
>
> 0361 Na Orlovu polju zelenome,
>
> 0362 Usidrili silovitu vojsku,
>
> 0363 Naperili baljemez topove.
>
> 0364 Neg da aman-pismo načinimo
>
> 0365 Na Orlovo kraljim’ opremimo,
>
> 0366 Da od kralja išćemo amana,
>
> 0367 Dragi brate, jedan mjesec dana,
>
> 0368 Da prtljamo turskoga sibjana,
>
> 0369 Iz carskoga grada Temišvara
>
> 0370 Ako kralji nam daju amana.
>
> 0371 Da mi krvav mahzar načinimo
>
> 0372 Na nj jetimske ruke pritisnemo,
>
> 0373 Da spremimo do Stambola grada,
>
> 0374 Do našega tahta i devleta,
>
> 0375 Da išćemo vojsku i indata;
>
> 0376 Car će nama indat učiniti,
>
> 0377 I veliku vojsku opremiti,
>
> 0378 Dušmanima kahar učiniti,
>
> 0379 Carevinu svoju pričuvati.” —
>
> 0380 To rekoše, pa se poslušaše,
>
> 0381 Brže aman-pismo načiniše,
>
> 0382 Na Orlovo kraljim’ opremiše.
>
> 0383 A kad pismo kraljevima dođe,
>
> 0384 I vidješe šta im pismo piše,
>
> 0385 Odmah drugo pašam’ povratiše
>
> 0386 Dadoše im tvrdoga amana,
>
> 0387 Dragi brate, mjesec i po dana,
>
> 0388 Kad veziri aman isprosili,
>
> 0389 Odmah krvav mahzar načinili,
>
> 0390 Na nj jetimske ruke udarili,
>
> 0391 U mahzaru, vako besjedili:
>
> 0392 „Sultan care ogrijano sunce,
>
> 0393 Sunce sjaje po svemu svijetu,
>
> 0394 A ti care po svom memlećetu.
>
> 0395 Prije smo ti pismo opravili
>
> 0396 Sa mandatom Rakocije kralja,
>
> 0397 Da ti vidiš šta nam đida piše.
>
> 0398 Evo sada jada iznenada,
>
> 0399 Sinoć dođe do sve sedam kralja
>
> 0400 Na Orlovo niže Temišvara,
>
> 0401 Dovedoše silovitu vojsku,
>
> 0402 Dovukoše beljemez topove
>
> 0403 Erdelj su ti, care prihvatili,
>
> 0404 Po Erdelju raju pogazili,
>
> 0405 A nama su namu opremili,
>
> 0406 Od tvog grada ključe zatražili.
>
> 0407 Mi od njihke aman zaiskali,
>
> 0408 U amana jedan mjesec dana,
>
> 0409 Da prtljamo svoga sibijana
>
> 0410 Iz tvog, care, grada Temišvara.
>
> 0411 Kralji nama dadoše amana,
>
> 0412 Sultan care, mjesec i po dana.
>
> 0413 Brže indat, ogrijano sunce,
>
> 0414 Ti pričuvaj svojijeh gradova,
>
> 0415 I u njima našega sibjana!”
>
> 0416 Mahzar daše lahku tatarinu,
>
> 0417 I’ vako mu paše besjediše:
>
> 0418 „Brže goni, carski tatarine
>
> 0419 Do Stambola konja menzilskoga,
>
> 0420 A kad tahtu siđeš i Stambolu,
>
> 0421 Ne daj mahzar nikome u ruke,
>
> 0422 Nego samom caru čestitome.
>
> 0423 Još ti caru naustice kaži,
>
> 0424 Kol’ko ima na Orlovu vojske
>
> 0425 I kraljskijeh baljemez topova,
>
> 0426 I u kom smo halu i ahvalu,
>
> 0427 Kako l’ sibjan po kućama cvili.”
>
> 0428 A kad tatar mahzar prihvatio
>
> 0429 I menzilskog konja poklopio,
>
> 0430 Tatar huknu surudžija viknu,
>
> 0431 A puče mu pletena kandžija,
>
> 0432 A pod njima konji poletješe.
>
> 0433 Često svoje konje mijenjaše,
>
> 0434 Dok Stambolu gradu sihodiše.
>
> 0435 U l’jepa su doba dolazili,
>
> 0436 Baš u petak malo prije podne,
>
> 0437 Kad polazi sultan u džamiju.
>
> 0438 Tatar goni konja menzilskoga
>
> 0439 Vrlo brzo sitnijem sokakom,
>
> 0440 Dok opazi alaj i vezire,
>
> 0441 Gdje polaze od carskih saraja,
>
> 0442 Koji prate cara u džamiju.
>
> 0443 Mahom vidje cara čestitoga.
>
> 0444 Gdje on jaše ata zelenoga,
>
> 0445 Oko njega mlađahni čauši,
>
> 0446 U rukam’ im srebrni čugelji,
>
> 0447 I pred njima carski čaušbaša,
>
> 0448 Golu nosi u rukuma ćordu.
>
> 0449 Za njim idu četiri dželata
>
> 0450 Mrka t’jela, krvavih očiju,
>
> 0451 Svaki nosi palu posjeklicu,
>
> 0452 Svaki gleda, koga će posjeći.
>
> 0453 A kad tatar cara opazio,
>
> 0454 Iz njedara mahzar izvadio,
>
> 0455 Pravo caru pojuri menzila,
>
> 0456 A povika iz grla bijela :
>
> 0457 „Aman care, iza gore sunce,
>
> 0458 Basti đaur, ode carevina,
>
> 0459 Svaki muluć učinio suluć,
>
> 0460 Na Orlovo vojsku isturio,
>
> 0461 Na Orlovo niže Temišvara,
>
> 0462 Tuj je care do sve sedam kralja,
>
> 0463 I Milica moskovska kraljica.
>
> 0464 Erdelj zemlju tvoju prihvatili,
>
> 0465 Jadnu raju nogam pogazili.”
>
> 0466 Kad se caru primaknuo blizu,
>
> 0467 Dočekaše mlađahni čauši
>
> 0468 Sa svojijem srebrenim čugeljim’,
>
> 0469 Da povrate natrag tatarina.
>
> 0470 Ali tatar da se vrati ne će,
>
> 0471 Nek potegne tatarsku kandžiju,
>
> 0472 Na kojoj su četiri šibala,
>
> 0473 Na svakome zrno od pirinča.
>
> 0474 Kog čauša njome udaraše,
>
> 0475 Sa crnom ga zemljom sastavljaše.
>
> 0476 Dok do cara dotjera menzila,
>
> 0477 Pokuči mu krvava mahzara.
>
> 0478 Poletješe četiri dželata
>
> 0479 Sa svojijem palam’ posjeklicam’
>
> 0480 Da pos’jeku hitra tatarina
>
> 0481 Car dželatim’ „durum orda” viknu,
>
> 0482 Svi stadoše, dalje ne makoše.
>
> 0483 Pa on pruži svoju b’jelu ruku,
>
> 0484 Od tatara prihvati mahzara,
>
> 0485 Pa ga sebi u njedarca gurnu,
>
> 0486 I protjera ata do džamije.
>
> 0487 Džumu klanja, al se brže vrati
>
> 0488 Do svojega tahta i saraja.
>
> 0489 Pošto sjede u svoju odaju,
>
> 0490 Iz njedara mahzar izvadio,
>
> 0491 Izvadio pa ga proučio
>
> 0492 I vidio što mu krvav piše.
>
> 0493 Odmah viknu, divan iskupio
>
> 0494 Sve mu lale na divanu stale,
>
> 0495 Sve ridžali i mladi veziri,
>
> 0496 Bir-tuglije i ići-tuglije
>
> 0497 I velike paše uč-tuglije
>
> 0498 I ič-age i serdenđeč-age.
>
> 0499 Njima veli care od Stambola:
>
> 0500 „Lale moje i moji ridžali,
>
> 0501 Paše moje i moji veziri,
>
> 0502 Kad sam pošo danas u džamiju,
>
> 0503 Sretne mene laki tatarine
>
> 0504 Od bijela grada Temišvara,
>
> 0505 Pa mi dade krvava mahzara
>
> 0506 Od dva moja fermanli vezira,
>
> 0507 Avdi paše, Seidije s njime.
>
> 0508 Ljuto cvile dva moja vezira,
>
> 0509 Da je muluć suluć učinio,
>
> 0510 I na moju zemlju prestupio,
>
> 0511 Da je došlo do sve sedam kralja,
>
> 0512 I Milica moskovska kraljica
>
> 0513 Na Orlovu niže Temišvara,
>
> 0514 I doveli silovitu vojsku,
>
> 0515 I dovukli od boja topove,
>
> 0516 Na Orlovu vojsku usidrili,
>
> 0517 Pod topove opleli koševe;
>
> 0518 Da su Erdelj zemlju porobili,
>
> 0519 Jadnu moju raju pregazili;
>
> 0520 Da s’ od Vlaha uzeli amana,
>
> 0521 Paše moje mjesec i po dana,
>
> 0522 Da prtljaju iz grada sibjana;
>
> 0523 Indat išću brže Temišvaru.
>
> 0524 Sad što ćemo moje lale drage,
>
> 0525 Kako ćemo vojsku podignuti,
>
> 0526 Temišvaru indat učiniti,
>
> 0527 Carevinu moju pričuvati,
>
> 0528 I dušmane kahar učiniti?
>
> 0529 Koji će se toga prihvatiti,
>
> 0530 Da mu dadem po muhura svoga,
>
> 0531 Da on bude serasker pred vojskom,
>
> 0532 Da on radi kako njemu drago?”
>
> 0533 Onda paša Durmišlija viknu:
>
> 0534 „Sultan care iza gore sunce,
>
> 0535 Daj ti meni po muhura svoga,
>
> 0536 Muavina šehislama tvoga,
>
> 0537 Ja ću biti serasker pred vojskom,
>
> 0538 Ja ću dignut tvoju carevinu,
>
> 0539 Dušmanina kahar učiniti
>
> 0540 Carevinu tvoju pričuvati.”
>
> 0541 Na to reče Hasan paša ćoro:
>
> 0542 „Podaj care muhur Durmišliji,
>
> 0543 Muavina šehislama tvoga
>
> 0544 Oni će ti carstvo sačuvati,
>
> 0545 Dušmanina kahar učiniti.” —
>
> 0546 A dok neko iz budžaka viknu:
>
> 0547 „Sultan care svečevo koljeno,
>
> 0548 Podaj muhur paši Durmišliji,
>
> 0549 Bijel Stambol Rakociji kralju!
>
> 0550 Murtatin je očinjeg mi vida,
>
> 0551 Sa carstvom će tebe rastaviti
>
> 0552 Sve gradove tvoje rasprodati,
>
> 0553 Sultan care u dušmanske ruke!”
>
> 0554 Bože mio ko bi ono bio,
>
> 0555 Što no tako iz budžaka viknu?
>
> 0556 To bijaše Mehmed paša stari,
>
> 0557 Zet milosni cara od Stambola.
>
> 0558 Na to viknu većina vezira:
>
> 0559 „Onako je, care od Stambola,
>
> 0560 Ko što kaže Mehmed paša stari.” —
>
> 0561 Onda care u divanu viknu:
>
> 0562 „Lalo moja Mehmed paša stari,
>
> 0563 Lalo moja primakni se amo,
>
> 0564 Da mi pašu kahrimana kažeš,
>
> 0565 Ko će biti serasker pred vojskom
>
> 0566 I pred moju uljeć carevinu,
>
> 0567 Dušmanina kahar učiniti,
>
> 0568 Carstvo moje, lalo, održati?”
>
> 0569 Blizu cara Mehmed paša stupi,
>
> 0570 Pa mu ’vako stade besjediti
>
> 0571 „Sultan care ogrijano sunce,
>
> 0572 Ti imadeš hodžu Ćuprilića,
>
> 0573 Kog s’ od sebe skoro otisnuo,
>
> 0574 Sve s murtata, da od Boga nađu,
>
> 0575 Jer su tebi njega opanjkali;
>
> 0576 Ali hodže u Stambolu nema,
>
> 0577 Sade njega baš u Konji kažu,
>
> 0578 Da j’ obuko derviške haljine,
>
> 0579 Po tekijam’ hukće s dervišima.
>
> 0580 Nego brže nek se ferman piše,
>
> 0581 Ti ćeš na njeg turu udariti,
>
> 0582 A ja ću ga dati tatar agi,
>
> 0583 Nek ga nosi hodži Ćupriliji,
>
> 0584 I još ću mu ’vako govoriti:
>
> 0585 Gdje god hodžu Ćupriliju nađe,
>
> 0586 Nek mu dade tvojega fermana,
>
> 0587 Pa ga odmah digne na menzila,
>
> 0588 S njime ide do Stambola b’jela
>
> 0589 Po carevu brzome emeru.”
>
> 0590 Efendije ferman načiniše,
>
> 0591 Car na ferman turu udario,
>
> 0592 Pa ga dade Mehmed paši starom.
>
> 0593 Mehmed paša ferman prihvatio,
>
> 0594 U crvenu svilu zamotao,
>
> 0595 Pa ga sebi u njedra turio,
>
> 0596 Pa pošeta iz carskih saraja.
>
> 0597 Star je paša devedeset ljeta,
>
> 0598 Ali ide pri nevolji brže,
>
> 0599 Dok on carskoj menzilhani dođe,
>
> 0600 Gdjeno sjedi pet stotin’ tatara,
>
> 0601 I pred njima tatar-aga carski.
>
> 0602 Mehmed paša njima selam viknu,
>
> 0603 Tatari mu selam prihvatiše
>
> 0604 Ispred paše na noge skočiše,
>
> 0605 Sve pogleda jedan u drugoga,
>
> 0606 Pa se čudi jedan do drugoga,
>
> 0607 Šta je sevep Mehmed paši starom,
>
> 0608 Da on pješe menzilhani dođe.
>
> 0609 Mehmed paša tatar-agu viknu,
>
> 0610 Pa mu dade careva fermana,
>
> 0611 A ovako zače besjediti:
>
> 0612 „Tatar-aga, moj po Bogu brate,
>
> 0613 Brže jaši konja menzilskoga,
>
> 0614 Goni brže, konje m’jenjaj često,
>
> 0615 Dok ti Konji zemlji sideš ravnoj.
>
> 0616 Tu ćeš naći hodžu Ćupriliju,
>
> 0617 Podaj njemu careva fermana,
>
> 0618 Pa ga odma digni na menzila,
>
> 0619 Povedi ga do Stambola b’jela;
>
> 0620 Ako Bog da te se amo vratiš
>
> 0621 Za dvanaest bijelijeh dana,
>
> 0622 I dovedeš hodžu Ćupriliju,
>
> 0623 Otalen ću tebe izvaditi
>
> 0624 Iz tatara najstražnjijeh ljudi,
>
> 0625 Čirakom ću tebe učiniti,
>
> 0626 Čauš-agom carskim načiniti.”
>
> 0627 Kad to začu carski tatar-aga,
>
> 0628 Po fermana u njedra turio,
>
> 0629 Polovina iz njedara viri,
>
> 0630 Pa poletje na mermer avliju,
>
> 0631 A za njime dvije surudžije,
>
> 0632 Deli Hasan i Kara Alija,
>
> 0633 Đeno stoji vazda opremljeno,
>
> 0634 Dragi brate, konja pet stotina
>
> 0635 Sve brzijeh carskijeh menzila;
>
> 0636 Tatar-agi konja podmakoše.
>
> 0637 Kada aga pritište menzila.
>
> 0638 Tatar huknu a menzil mu suknu,
>
> 0639 A za njime surudžija viknu,
>
> 0640 A puče mu pletena kandžija.
>
> 0641 Ko god vidje kako tatar prođe,
>
> 0642 Svak se tomu čudu začudio,
>
> 0643 Kako brzo tatar aga juri.
>
> 0644 Ode tatar od Stambola b’jela,
>
> 0645 Goni brzo, konje m’jenja često,
>
> 0646 Dok on Konji ravnoj zemlji dođe
>
> 0647 I niz Konju šeher udario.
>
> 0648 Namjera ga namjerila bila
>
> 0649 Pokraj jedne bijele tekije,
>
> 0650 Iz tekije izlaze derviši,
>
> 0651 I međ njima hodža Ćuprilija,
>
> 0652 B’jele brade zelene libade,
>
> 0653 I na glavi dugoga ćulaha,
>
> 0654 Na nogam’ mu mestve i papuče.
>
> 0655 Ugleda ga carski tatar-aga,
>
> 0656 Čim ga vidje, odmah ga poznade,
>
> 0657 Selam dade a menzil mu stade.
>
> 0658 Derviši mu selam prihvatiše,
>
> 0659 A najposl’je hodža Ćuprilija:
>
> 0660 „Aleć selam carski tatar-aga,
>
> 0661 Kakav haber od Stambola grada?” —
>
> 0662 „Dobar bogme, hodža Ćupriliću,
>
> 0663 Evo tebi bijela fermana,
>
> 0664 Od našega cara al Osmana.”
>
> 0665 Iz njedara ferman izvadio,
>
> 0666 Ćupriliću hodži pokučio,
>
> 0667 A kad hodža ferman prihvatio
>
> 0668 I carevu turu opazio,
>
> 0669 Poljubio, na čelo metnuo,
>
> 0670 Na nogama ferman razavio,
>
> 0671 Ferman uči, grozne suze ljeva.
>
> 0672 Dok je hodža ferman proučio,
>
> 0673 Dotle Deli Hasan odletio,
>
> 0674 Odletio menzilhani staroj,
>
> 0675 I doveo četiri menzila,
>
> 0676 Tri su oni konja prom’jenili,
>
> 0677 Na četvrtog hodžu podignuli.
>
> 0678 Hodža moli tatar-agu carskog,
>
> 0679 Da ga pušti do konaka doći,
>
> 0680 Da pokupi svoju odorinu
>
> 0681 I ćitabe i stare fermane,
>
> 0682 Koje ima hodža Ćuprilija.
>
> 0683 Tatar-aga „aja bogme” kaže:
>
> 0684 „Vaki mi je emer od sultana:
>
> 0685 Gdje gođ tebe ja u Konji nađem,
>
> 0686 Da ti dadem carskoga fermana,
>
> 0687 Da te odmah dignem na menzila,
>
> 0688 S tobom idem do Stambola b’jela”.
>
> 0689 Tatar viknu, surudžija dreknu,
>
> 0690 A puče mu pletena kandžija,
>
> 0691 Poletješe četiri menzila.
>
> 0692 Ćuprilija dervišima viče:
>
> 0693 „Ej dovale, braćo, halalite,
>
> 0694 Ja se kade vidjet ja ne vidjet!”
>
> 0695 Svi derviši redom zaplakaše,
>
> 0696 Ćupriliću dovu učiniše:
>
> 0697 „Hajde hodža u sto dobrih časa,
>
> 0698 Svi dušmani tvoji helać bili,
>
> 0699 Prijatelji zdravo i veselo!”
>
> 0700 Nu pogledaj carskog tatar-age:
>
> 0701 Goni brzo, konje m’jenja često,
>
> 0702 I za deset bijelijeh dana
>
> 0703 Zdravo dode do Stambola grada,
>
> 0704 I dovede hodžu Ćupriliju,
>
> 0705 Do saraja cara al Osmana.
>
> 0706 Kad je tatar išo kroz sokake,
>
> 0707 Mnogo viko, surudžija dreko,
>
> 0708 Začuo ga Mehmed paša stari,
>
> 0709 Na istigbal njemu izlazio,
>
> 0710 Na avliji hodžu dočekao.
>
> 0711 Hodža paši turski selam viknu,
>
> 0712 Paša hodži selam prihvatio
>
> 0713 Pomogo mu sjahat sa menzila
>
> 0714 Pa se oni zagrlivši ljube.
>
> 0715 Oba stara, oba kahrimana,
>
> 0716 Uzeše se po bijele ruke,
>
> 0717 Pravo caru idu u odaju.
>
> 0718 Car ridžale svoje dočekao,
>
> 0719 Uz koljeno sebi posadio,
>
> 0720 Pa on hodžu Ćupriliju pita:
>
> 0721 „Ćupriliću lalo moja prava,
>
> 0722 Smiješ li se hodža pouzdati,
>
> 0723 Po muhura moga prihvatiti,
>
> 0724 Da uljezeš pred svu carevinu,
>
> 0725 Da pokupiš silovitu vojsku,
>
> 0726 Da je vodiš do mog Temišvara,
>
> 0727 Da učiniš s dušmanima kavgu?
>
> 0728 Jer je muluć suluć učinio
>
> 0729 I veliku vojsku izvodio.
>
> 0730 Eno njega na polju Orlovu,
>
> 0731 Na Orlovu niže Temišvara,
>
> 0732 Dragi hodža do sve sedam kralja,
>
> 0733 I Milica moskovska kraljica.”
>
> 0734 Hodža s’ caru smjerno poklonio,
>
> 0735 I serdžadu pod njim poljubio,
>
> 0736 Pa mu ’vako stade besjediti:
>
> 0737 „Sultan care ogrijano sunce,
>
> 0738 Sunce sjaje po svemu svijetu,
>
> 0739 A ti care po svem memlećetu,
>
> 0740 Ja ću ti se prihvatit muhura
>
> 0741 I uljeći pred svu carevinu,
>
> 0742 Silovitu vojsku podignuti,
>
> 0743 S dušmanima kavgu učiniti,
>
> 0744 Ako ćeš mi izun pokloniti,
>
> 0745 Što učinim u Stambolu tvome,
>
> 0746 Da ti care preporeći ne ćeš.
>
> 0747 Još kad dignem tvoju carevinu,
>
> 0748 Da ćeš samnom ti na sefer poći.”
>
> 0749 Car je hodži riječ poklonio,
>
> 0750 Da mu ništa preporeći ne će,
>
> 0751 Da će s njime i na sefer poći,
>
> 0752 I dade mu po muhura svoga.
>
> 0753 Kad se hodža dograbi muhura,
>
> 0754 Odmah skoči na noge lagahne,
>
> 0755 Pa pod carem poljubi serdžadu,
>
> 0756 I natrag se iz odaje vrati.
>
> 0757 Za njim ide Mehmed paša stari
>
> 0758 I odoše u svoje konake.
>
> 0759 Tuj su tavnu noćcu prenoćili,
>
> 0760 I u jutru dobro podranili;
>
> 0761 Pravo idu na kapiju carsku,
>
> 0762 Iskupiše paše i vezire,
>
> 0763 Tako redom sve carske ridžale,
>
> 0764 Još je hodža emer učinio,
>
> 0765 Dođoše mu četiri dželata
>
> 0766 Sa svojijem palam’ posjeklicam’.
>
> 0767 Na dželatim’ odijelo strašno,
>
> 0768 Sve je crnom krvcom poškrapato,
>
> 0769 Mrka lica, krvavih očiju,
>
> 0770 A na više zavratili brke,
>
> 0771 Sve gledaju koga će posjeći.
>
> 0772 Tad je hodža riječ govorio
>
> 0773 „Čujete l’ me paše i veziri,
>
> 0774 I ostali carevi ridžali,
>
> 0775 Car je meni riječ poklonio,
>
> 0776 Što učinim u Stambolu b’jelu,
>
> 0777 Da mi beli preporeći ne će
>
> 0778 Da će sa mom i na sefer poći,
>
> 0779 I dao mi po muhura svoga,
>
> 0780 Da ja dižem butun carevinu,
>
> 0781 Da je vodim gradu Temišvaru,
>
> 0782 Da učinim s dušmanima kavgu;
>
> 0783 Ali paše i mladi veziri,
>
> 0784 Vi ste krivi a ja beli n’jesam,
>
> 0785 Što je muluć suluć učinio,
>
> 0786 Na Orlovo vojsku isturio
>
> 0787 Među vama imade murtata,
>
> 0788 U koje se muluć pouzdao,
>
> 0789 Na Orlovo vojsku isturio.”
>
> 0790 Na dželate očim namignuo;
>
> 0791 A dželati jedan na drugoga,
>
> 0792 Posjekoše pašu Durmišliju,
>
> 0793 I do njega Hasan pašu ćora,
>
> 0794 I careva muhur sahibiju,
>
> 0795 A pobježe hodža šeh-islame,
>
> 0796 On pobježe caru i sajvantu,
>
> 0797 Pravo brate do careva skuta,
>
> 0798 Pa je caru pod skut pobjegao,
>
> 0799 Za njim hodža Ćuprilija trči,
>
> 0800 Golu nosi u rukama ćordu.
>
> 0801 Ljuto cvili hodža šeh-islame:
>
> 0802 „Ne daj care, moj po Bogu babo,
>
> 0803 Hodža će me rastaviti s glavom,
>
> 0804 Jer je care pamet izgubio,
>
> 0805 Hodža ne zna, šta on danas radi.
>
> 0806 Isječe ti paše i vezire,
>
> 0807 Koji su ti danas od potrebe,
>
> 0808 A od hodže tebi fajde nema,
>
> 0809 Jer je hodža v’oma ostario,
>
> 0810 Ostario pamet izgubio.”
>
> 0811 U to pade hodža u odaju,
>
> 0812 Pa povika caru od Stambola:
>
> 0813 „Gon’ od sebe hodžu šeh-islama,
>
> 0814 Murtatin je čem’ nema karara!”
>
> 0815 A povika care od Stambola:
>
> 0816 „Ćupriliću lalo moja prava
>
> 0817 Pokloni mi hodžu šeh-islama,
>
> 0818 Što sam za njim klanjo u džamiji!”
>
> 0819 A veli mu hodža Ćupriliću:
>
> 0820 „Ne ću tebi njega pokloniti,
>
> 0821 Što ti muhur ne ću povratiti,
>
> 0822 Radi s njime kako tebi drago.
>
> 0823 A n’jesi l’ mi riječ poklonio,
>
> 0824 Što učinim u Stambolu tvome,
>
> 0825 Da mi ništa preporeći ne ćeš?”
>
> 0826 Ondar care hodžu otisnuo,
>
> 0827 Ćuprilić ga sabljom dočekao,
>
> 0828 I jaku mu malo prihvatio
>
> 0829 Sa rusom ga glavom rastavio.
>
> 0830 Kad zavalja glava šeh-islama,
>
> 0831 Sa nje spade kauk kapa zlatna,
>
> 0832 I oko nje b’jela ahmedija,
>
> 0833 Prosuše se sitne pletenice,
>
> 0834 I u njima sve krsti od zlata,
>
> 0835 I iz jake krsti ispadoše,
>
> 0836 Po carskoj se sobi razasuše.
>
> 0837 Ondar viknu hodža Ćupriliću:
>
> 0838 „Vidi care, moj po Bogu babo,
>
> 0839 Za kijem si klanjo u džamiji,
>
> 0840 Kome li si esrar kazivao,
>
> 0841 Ko li ti je carstvo upravljao?”
>
> 0842 Kad to vidje care od Stambola,
>
> 0843 Odmah skoči ko kad ne sjeđaše,
>
> 0844 Pa je tud’jer jaku proklinjao.
>
> 0845 S tog i danas Turci muslimani
>
> 0846 Kad klanjaju na svojoj haljini,
>
> 0847 Vazda jaku pod noge turaju.
>
> 0848 Ondar veli hodža Ćuprilija:
>
> 0849 „Sultan care od Stambola b’jela,
>
> 0850 Još ćeš vidjet što vidio n’jesi;
>
> 0851 Nego sa mnom hajde kroz saraje!”
>
> 0852 Car sa hodžom udri kroz saraje,
>
> 0853 Dok dodoše do jedne odaje,
>
> 0854 Gdjeno sjedi stara carska majka.
>
> 0855 Kad upade hodža u odaju,
>
> 0856 Carsku majku za ruku jamio,
>
> 0857 S njezina je mjesta podignuo,
>
> 0858 Pod njom diže šiljte i serdžadu,
>
> 0859 Pod šiljtetom kapak nahodio,
>
> 0860 A na kapku brava od čelika
>
> 0861 Brava tvrda ali nejma ključa,
>
> 0862 On ne može kapka otvoriti,
>
> 0863 Nego veli caru od Stambola:
>
> 0864 „Sultan care, moj po Bogu babo,
>
> 0865 Traži ključa pokraj svoje majke!”
>
> 0866 Prepade se stara carska majka,
>
> 0867 Iz njedara ključa izvadila,
>
> 0868 Pa ga sinu svome pokučila;
>
> 0869 Pa ga dade hodži Ćupriliji,
>
> 0870 Hodža tvrdu bravu otvorio,
>
> 0871 U odaji kapak podignuo,
>
> 0872 Pa se malo natrag povratio,
>
> 0873 Na dželata jednog namaknuo,
>
> 0874 Tuj posječe staru carsku majku.
>
> 0875 Caru suze vruće udariše,
>
> 0876 A hodža mu veli Ćupriliću:
>
> 0877 „Sabur care moj po Bogu babo
>
> 0878 Evo vidiš kapak u odaji,
>
> 0879 Od njega su strmo merdevine,
>
> 0880 Hajde sa mnom care od Stambola,
>
> 0881 Pa ćeš vidit što vidio n’jesi,
>
> 0882 Tim ćeš svoju zaboravit majku,
>
> 0883 Da je nikad sažaliti ne ćeš”.
>
> 0884 Odmah hodža strmo udario,
>
> 0885 A za njime care od Stambola
>
> 0886 Dok siđoše u jednu magazu,
>
> 0887 Od magaze otvoriše vrata.
>
> 0888 Kada tude načinjena crkva,
>
> 0889 U njoj gore mume i kandilji,
>
> 0890 Tude ima dvadest kaluđera,
>
> 0891 Gologlavih kose raščešljane,
>
> 0892 U rukam’ im knjige i indžili.
>
> 0893 Iz mraka im hodža udario,
>
> 0894 Sve is’ječe kaluđere mlade;
>
> 0895 I tud prođe druga vrata nađe,
>
> 0896 Za njim ide care od Stambola.
>
> 0897 Kad je druga vrata otvorio
>
> 0898 Tuj golemu sobu nahodio,
>
> 0899 I u sobi do osam šćemlija,
>
> 0900 A na njima osam kruna zlatnih,
>
> 0901 Što je carska pripremila majka,
>
> 0902 Kad joj dođe do sve sedam kralja,
>
> 0903 Na što će ih stara posaditi,
>
> 0904 I čime će njihke darovati.
>
> 0905 Kad to viđe care od Stambola,
>
> 0906 Desnom b’jelom odmahnuo rukom,
>
> 0907 Pa se odmah natrag povratio.
>
> 0908 Za njim ide hodža Čupriliću,
>
> 0909 Stiže cara kod sajvana zlatna,
>
> 0910 Pa mu ’vako veli lakrdiju:
>
> 0911 „Sultan care svečevo koljeno,
>
> 0912 Još ću nešto tebi pokazati:
>
> 0913 Hodi sa mnom do jataka tvoga,
>
> 0914 Do jataka hajd’ u arz odaji.”
>
> 0915 Car sa hodžom odmah udario,
>
> 0916 Hodža dođe do jataka carskog,
>
> 0917 Carski jatak s mjesta pomaknuo,
>
> 0918 I pod njime kapak podignuo.
>
> 0919 Otlen sičan jolan nalazili
>
> 0920 Od carskoga tahta i jataka.
>
> 0921 Taman brate do mora sinjega,
>
> 0922 Što s’ murtati njega iskopali,
>
> 0923 Kada udri do sve sedam kralja,
>
> 0924 Kako ć’ cara s jataka jamiti.
>
> 0925 U sinje ga more utopiti,
>
> 0926 Kad to viđe care od Stambola,
>
> 0927 Onda veli hodži Ćupriliću:
>
> 0928 „Lalo moja hodža Ćuprilija,
>
> 0929 Viš’ ni za što ne ću ja da znadem,
>
> 0930 Radi, hodža, kako tebi drage!”
>
> 0931 Pa se natrag u odaju vrati,
>
> 0932 Hodža odmah za njim udario,
>
> 0933 Pa on nađe Mehmed pašu starog,
>
> 0934 S njime sio pa se odmorio
>
> 0935 Pa s’ otale oba podigoše,
>
> 0936 Pravo caru idu u odaju,
>
> 0937 Car ih pita: „Šta je lale drage?”
>
> 0938 A hodža mu veli Ćupriliću:
>
> 0939 „Sultan care, svečevo koljeno,
>
> 0940 Nek se pišu turali fermani,
>
> 0941 Da ih šaljem na četiri strane,
>
> 0942 Sultan care po ulćetu tvome,
>
> 0943 Nek se diže butun carevina.
>
> 0944 Neka ide na polje Orlovo
>
> 0945 Nek se pišu, ja ću kazivati,
>
> 0946 Kuda će se sitni opremati.”
>
> 0947 A veli mu care od Stambola:
>
> 0948 „Čupriliću lalo moja prava,
>
> 0949 Volja tvoja, a tvoja uprava,
>
> 0950 Piši lalo, kud je tebi drago!”
>
> 0951 Ondar hodža dobavi ćatibe,
>
> 0952 Pa je hodža njima naredio:
>
> 0953 Najpre ferman jedan načini,
>
> 0954 Pa ga caru šalje tatarskome:
>
> 0955 „Tatar care, moj po Bogu brate,
>
> 0956 Budi meni danas u jardumu,
>
> 0957 Svi mulući na me udarili.
>
> 0958 Kupi vojske što god više možeš,
>
> 0959 Hajde bolje na Orlovo polje,
>
> 0960 I mene ćeš tude nahoditi.”
>
> 0961 Taj opremi, drugi načinio.
>
> 0962 Pa ga posla tunoskome šahu,
>
> 0963 Car je šahu ’vako besjedio:
>
> 0964 „Tunos šahu, moj po Bogu brate,
>
> 0965 Budi meni danas u jardumu,
>
> 0966 Mulući su na me udarili;
>
> 0967 Kupi vojske što god više možeš,
>
> 0968 Hajde bolje na Orlovo polje,
>
> 0969 I mene ćeš tude nahoditi!”
>
> 0970 Taj opremi, treći načinio,
>
> 0971 Pa ga šalje misirskom iklimu,
>
> 0972 Ahmed begu na bijele ruke,
>
> 0973 Car mu ’vako u fermanu piše:
>
> 0974 „Lalo moja, misirski amire,
>
> 0975 Koji drmaš misirskim iklimom,
>
> 0976 Brže kupi silovitu vojsku,
>
> 0977 Brže crnce, mamene felahe,
>
> 0978 I sve bege po iklimu svome;
>
> 0979 Da si bolje na Orlovo polje,
>
> 0980 Na Orlovo niže Temišvara!
>
> 0981 Budi meni danas u jardumu,
>
> 0982 Jer je meni za potrebu tešku,
>
> 0983 Mulući su na me udarili,
>
> 0984 Budžak zemlje moje prisvojili!”
>
> 0985 Taj opremi, četvrti se piše,
>
> 0986 Pa ga šalje u Anadoliju,
>
> 0987 A na ruke Gazi Ahmed paši:
>
> 0988 „Ahmed pašo, lalo moja prava,
>
> 0989 Kupi bolje Anadolce Turke,
>
> 0990 Od Jedrene baš do Konje ravne
>
> 0991 I podigni s gradova topove,
>
> 0992 Hajde bolje na Orlovo polje!”
>
> 0993 Taj opremi, a peti se piše,
>
> 0994 Pa ga šalje Skadru kamenitu,
>
> 0995 A na ruke Ali paši starom:
>
> 0996 „Ali pašo, lalo moja prava;
>
> 0997 Kupi brže silovitu vojsku,
>
> 0998 Lalo moja po svoj Albaniji,
>
> 0999 Arnaute ubojice ljute,
>
> 1000 Sa gradova podigni topove,
>
> 1001 Hajde bolje na Orlovo polje,
>
> 1002 Na Orlovo niže Temišvara,
>
> 1003 Mulući su udarili na me!”
>
> 1004 Tako redom oprema fermane,
>
> 1005 Jedan Šamu, a drugi Halepu,
>
> 1006 Jedan brate kamenu Bagdadu,
>
> 1007 Sve na ruke svojijem vezirim,
>
> 1008 Svakom piše, da on vojsku diže,
>
> 1009 Da je vodi na polje Orlovo,
>
> 1010 Jošte trides’t načini fermana,
>
> 1011 Pa ih trides’t deli-bega spremi,
>
> 1012 Svakog zove na polje Orlovo,
>
> 1013 Jer su bezi vazda sigurani,
>
> 1014 Poć’ na vojsku su hiljadu druga,
>
> 1015 Sve o svome trošku i hašluku.
>
> 1016 Pa najpotlje ferman načinio,
>
> 1017 Ferman posla zemlji Bosni ravnoj
>
> 1018 Do Travnika grada bijeloga,
>
> 1019 A na ruke Džanan buljuk-baši,
>
> 1020 Ovako mu u fermanu piše:
>
> 1021 „Buljuk-baša od Travnika Džano,
>
> 1022 Kupi brže dvan’est hiljad vojske,
>
> 1023 Sve Bošnjaka po izbor junaka,
>
> 1024 Nemoj stara, a nemoj nejaka,
>
> 1025 Nemoj, Džano u majke jedinka,
>
> 1026 Ni jedinka, ni skoro ženika,
>
> 1027 Za kime će zaplakati majka,
>
> 1028 Koga li će zažaliti ljuba,
>
> 1029 Hajde bolje na Orlovo polje,
>
> 1030 Na Orlovo niže Temišvara,
>
> 1031 I mene ćeš tude nalaziti.”
>
> 1032 Kad Ćuprilić rasturi fermane,
>
> 1033 Onda piše po Stambolu vojsku,
>
> 1034 Po Stambolu i oko Stambola,
>
> 1035 Od Jedrena niz Urumeliju
>
> 1036 Do bijela Niša i Vidina,
>
> 1037 Sto hiljada sakupio vojske
>
> 1038 I stotinu opremi topova,
>
> 1039 Što će vući na polje Orlovo.
>
> 1040 I hodža se u Stambolu spremi,
>
> 1041 Sa sultanom da na sefer krene.
>
> 1042 Kada sultan iz Stambola krenu
>
> 1043 Sa svojijem hodžom Ćuprilijom
>
> 1044 I sa vojske stotinu hiljada
>
> 1045 I povuče stotinu topova,
>
> 1046 Na Stambolu drmnuše topovi,
>
> 1047 Poklaše se kurbani ovnovi,
>
> 1048 Fukari se mnoga hazna d’jeli,
>
> 1049 Hodže dove čine po džamijam’,
>
> 1050 Sve zaposti i muško i žensko,
>
> 1051 Dragi brate, staro i nejako,
>
> 1052 Rad carskoga zdravlja i napretka;
>
> 1053 Ode vojska pravo Temišvaru.
>
> 1054 Nek car ide s hodžom Ćuprilijom,
>
> 1055 Nek dolaze ostali veziri,
>
> 1056 Nek dovede Temišvaru vojsku.
>
> 1057 Da ti sada ja za Džana pričam,
>
> 1058 Buljuk-bašu od Travnika b’jela.
>
> 1059 Kad mu stigo ferman od Stambola,
>
> 1060 Od onoga cara čestitoga,
>
> 1061 I vidio šta mu ferman piše,
>
> 1062 Odmah viče svojega sestrića,
>
> 1063 Svog sestrića Ibru Fazlagića,
>
> 1064 Pa mu Džanan buljuk-baša kaže:
>
> 1065 „Moj sestriću, Ibro Fazlagiću,
>
> 1066 Meni ferman iz Stambola dođe,
>
> 1067 Da ja kupim Bošnjake junake,
>
> 1068 Moj sestriću, dvan’est hiljad’ vojske,
>
> 1069 Da ih vodim na polje Orlovo,
>
> 1070 Na Orlovo niže Temišvara,
>
> 1071 Tude ćemo nalazati cara
>
> 1072 Sa njegovom butun carevinom,
>
> 1073 Jer izišlo do sve sedam kralja,
>
> 1074 Na Orlovo izvodili vojsku.
>
> 1075 Valja dženjak činit s kaurima.
>
> 1076 Neg’ sestriću, Ibro Fazlagiću,
>
> 1077 Kako ćemo vojsku pokupiti,
>
> 1078 I kojom li džadom putovati,
>
> 1079 Dok siđemo gradu Temišvaru?”
>
> 1080 A veli mu Fazlagiću Ibro:
>
> 1081 „Moj ujače, Džanan buljuk-baša,
>
> 1082 Lako ćemo vojsku pokupiti,
>
> 1083 Sarajevskom džadom putovati,
>
> 1084 Od Saraj’va preko Višegrada,
>
> 1085 A otale preko Biograda.
>
> 1086 Biograda i tvrda Vidina,
>
> 1087 Kod Vidina prebrodit Dunavo,
>
> 1088 A otalen do planine Maše,
>
> 1089 A kroz Mašu pravo Temišvaru,
>
> 1090 Brže piši knjige šarovite,
>
> 1091 Pa ih šalji po svoj Bosni ravnoj,
>
> 1092 Po svoj Bosni i Hercegovini,
>
> 1093 Sve na gradske mlade kapetane,
>
> 1094 Neka brže biraju vojnike,
>
> 1095 Nek ih vode do Travnika b’jela«,
>
> 1096 Kad to začu od Travnika Džano,
>
> 1097 Brže nađe hodžu Šuvaliju,
>
> 1098 I taj ti je hodža brez kurana,
>
> 1099 Kome no je medovina draga,
>
> 1100 Vaz kazuje, ploske ispražnjuje —
>
> 1101 Da mu piše knjige šarovite,
>
> 1102 Da ih šalje niz carske gradove.
>
> 1103 Poče Džano hodži kazivati,
>
> 1104 Poče hodža sitne knjige pisat
>
> 1105 Najprvu je knjigu načinio,
>
> 1106 Pa je šeher Sarajevu spremi,
>
> 1107 A na ruke sarajskom ajanu,
>
> 1108 Ovako mu Džano besjedio:
>
> 1109 „Pobratime sarajski ajane,
>
> 1110 Meni ferman stiže od Stambola
>
> 1111 Od našega cara čestitoga,
>
> 1112 Da ja kupim dvan’est hiljad’ vojske,
>
> 1113 Sve Bošnjaka po izbor junaka,
>
> 1114 Da ne pišem stara ni nejaka,
>
> 1115 Ni, ajane, u majke jedinka,
>
> 1116 Ni jedinka ni skoro ženika,
>
> 1117 Za kime će zaplakati majka,
>
> 1118 Koga li će zažaliti ljuba.
>
> 1119 Brže piši mlade Sarajlije,
>
> 1120 Pa ih vodi meni do Travnika,
>
> 1121 Valja ići na carevu vojsku.”
>
> 1122 Tako redom sitne knjige piše,
>
> 1123 Pa ih šalje po svoj Bosni ravnoj,
>
> 1124 Po svoj Bosni i Hercegovini,
>
> 1125 Sve na gradske mlade kapetane,
>
> 1126 Sve da pišu po izbor junake
>
> 1127 Da ih vode do Travnika b’jela.
>
> 1128 A kad Džano knjige rasturio,
>
> 1129 Pa sestriću svome govorio,
>
> 1130 Svom sestriću Ibru Fazlagiću:
>
> 1131 „Uzmi moga zelena barjaka,
>
> 1132 Pa ga nosi u polje zeleno,
>
> 1133 Pobijte ga u zelenu travu,
>
> 1134 Nek se barjak na livadi vija,
>
> 1135 Nek s’ oko njeg silna vojska zbija.”
>
> 1136 Ibro toga jedva dočekao,
>
> 1137 S čiviluka barjak prihvatio,
>
> 1138 Iznio ga u polje zeleno,
>
> 1139 Pobio ga u zelenu travu.
>
> 1140 Kraj barjaka čador razapeo,
>
> 1141 Pred čadorom konje povezao.
>
> 1142 Džano piše po Travniku vojsku,
>
> 1143 Po Travniku i oko Travnika,
>
> 1144 Nabodice i krvopilice.
>
> 1145 Još ne prođe ni petnaest dana,
>
> 1146 A skupi se silovita vojska
>
> 1147 Pod Travnikom u polju zelenu,
>
> 1148 Sve Bošnjaka po izbor junaka,
>
> 1149 Dragi brate dvanaest hiljada.
>
> 1150 Ni se age ni neferi znadu,
>
> 1151 Sve u srmi i u suhu zlatu,
>
> 1152 Sve sa dobrim atim’ i paripim’.
>
> 1153 Tuj ne bješe ni jednog junaka,
>
> 1154 Kome no je mrsko putovati.
>
> 1155 Putovati a i vojevati,
>
> 1156 Već sve šenli a i sve je veselo,
>
> 1157 Ko da svaki ide u svatove.
>
> 1158 Kad rekoše, tad se iskupiše,
>
> 1159 Pođe vojska od Travnika b’jela,
>
> 1160 I pred njome Džanan buljuk-baša,
>
> 1161 Mekterhana pred Džananom tuče,
>
> 1162 Barjaktar mu Fazlagiću Ibro,
>
> 1163 Sve po vojsci laju daulbazi,
>
> 1164 Prikucuju jasne pampulice,
>
> 1165 Pop’jevaju turske nabodice.
>
> 1166 Tako vazdan putovala vojska,
>
> 1167 U Jehovcu konak učinili,
>
> 1168 A u jutro dobro podranili,
>
> 1169 I taj danak zdravo putovali.
>
> 1170 U Blažuju na konak panuli
>
> 1171 Tri sahata niže Sarajeva
>
> 1172 Kad im akšam na zemlju panuo,
>
> 1173 Nu da vidiš Fazlagića Ibra,
>
> 1174 Ide pravo do čadora b’jela
>
> 1175 Do čadora od Travnika Džana,
>
> 1176 Pa on Džanu ’vako govorio:
>
> 1177 „Poglavico, od Travnika Džano,
>
> 1178 Da ti hoćeš mene poslušati,
>
> 1179 Da mi našu podignemo vojsku.
>
> 1180 Kroz Saraj’vo noćas provedemo.
>
> 1181 Kad bi sutra bili kroz Saraj’vo,
>
> 1182 S nama mnogo mladih Sarajlija,
>
> 1183 U nekoga ostanula majka,
>
> 1184 U nekoga seka jedinica,
>
> 1185 U nekoga cura zaručnica,
>
> 1186 U nekoga ljuba vjerenica.
>
> 1187 Hoće stare majke zaplakati,
>
> 1188 Vjerenice ljube uzdisati,
>
> 1189 Zaručnice cure zažaliti,
>
> 1190 Jedinice seke zacviliti,
>
> 1191 Nama tadaj ne bi bahta bilo,
>
> 1192 Ne bi bahta bilo ni napretka.” —
>
> 1193 Kad to začu Džanan buljuk-baša,
>
> 1194 Svom sestriću veli barjaktaru:
>
> 1195 „Be aferim, Fazlagiću Ibro,
>
> 1196 Boga mi si dobar za tertiba,
>
> 1197 Baš će tebe poslušati Džano!
>
> 1198 Valja noćas kroz Saraj’vo proći
>
> 1199 I izići na Bakije ravne,
>
> 1200 Otlen sjutra gori Romaniji.” —
>
> 1201 Odmah Džano pustio telale
>
> 1202 Po ordiji na četiri strane,
>
> 1203 Da se sprema putovati vojska;
>
> 1204 Valja noćom kroz Saraj’vo proći,
>
> 1205 Kroz Saraj’vo na Bakije ravne.
>
> 1206 Dok bi majka zadojila sinka,
>
> 1207 Sva se spremi Džananova vojska,
>
> 1208 Od Blažuja Sarajevu pođe,
>
> 1209 Do po noći Sarajevo prođe,
>
> 1210 I iziđe na Bakije ravne,
>
> 1211 Na Bakije više Sarajeva,
>
> 1212 Tuj noćila, rano podranila,
>
> 1213 Okrenuli gori Romaniji,
>
> 1214 Zdravo prošli goru Romaniju,
>
> 1215 Pa Glasincu na konak panuli,
>
> 1216 Tuj noćili, lijepo im bilo.
>
> 1217 Pa šta bih vam dugo kazivao,
>
> 1218 I brojio danke i konake?
>
> 1219 Putujući konake čineći,
>
> 1220 Zdravo došli tvrdome Vidinu,
>
> 1221 Tuj su tavnu noćcu prenoćili
>
> 1222 I u jutru dobro podranili
>
> 1223 Zdravo Dunav vodu prelazili,
>
> 1224 Okrenuli do planine Maše,
>
> 1225 Kad su bili kroz planinu Mašu,
>
> 1226 Golema je ta planina Maša,
>
> 1227 Kroz nju hoda tri bijela dana
>
> 1228 Nigdje sela ni palanke nema,
>
> 1229 Neg s’ izvile pod oblake jele,
>
> 1230 Iznad puta sastavile grane.
>
> 1231 Oko puta golemo kamenje,
>
> 1232 Po kamenju porasla mašina,
>
> 1233 Pa se u njoj nakotili vuci,
>
> 1234 Po jelikam nalegli gavrani.
>
> 1235 Viju vuci, grakću gavranovi,
>
> 1236 Iznad puta prolijeću vile,
>
> 1237 Prekasuju međedine crne,
>
> 1238 Pa s’ i oni u planini krive.
>
> 1239 Svakog druga tuj uhvati tuga,
>
> 1240 Jer je mračno putovati strašno.
>
> 1241 Tuj zavika od Travnika Džano:
>
> 1242 „Da nam hoće ko god zapjevati,
>
> 1243 Glasovito što god žalovito,
>
> 1244 Da on naše razgovori društvo!”
>
> 1245 Dok zapjeva neko naprijeda
>
> 1246 Glasovito ali žalovito:
>
> 1247 „Ostan’ s Bogom Bosno ponosita,
>
> 1248 I lijepo šeher Sarajevo
>
> 1249 I po njemu kule i avlije,
>
> 1250 Po kulama naše mile majke,
>
> 1251 Po avlijam’ lijepe djevojke,
>
> 1252 Mi odosmo na carevu vojsku,
>
> 1253 Da pijemo vodu zaboravku,
>
> 1254 Da nas stare zaborave majke
>
> 1255 I djevojke, naše jaranice.
>
> 1256 Vi starice naše mile majke,
>
> 1257 Nadajte se suncu i mjesecu,
>
> 1258 Ali nama nigda za vijeka,
>
> 1259 Naše seke naske ne žalite,
>
> 1260 Ašikujte i momke mamite,
>
> 1261 Naše ljube naske ne čekajte,
>
> 1262 Ne čekajte, već se udajite!
>
> 1263 Mi ćemo se iženiti amo
>
> 1264 Na Orlovu na polju zelenu
>
> 1265 Crnom zemljom i zelenom travom!”
>
> 1266 Bože mio, ko bi junak bio,
>
> 1267 Što zapjeva tako uz planinu?
>
> 1268 To bijaše Odobaša Skejo
>
> 1269 Sa Bjelava iz Saraj’va ravna.
>
> 1270 Kad to začu Džanan buljuk-baša,
>
> 1271 On zavika što ga grlo daje:
>
> 1272 „Jera tako, Odobaša Skejo
>
> 1273 Jera tako pjevaš uz planinu,
>
> 1274 Te ti moje plašiš krajišnike?
>
> 1275 Mol’ se Boga za đavola svoga,
>
> 1276 Nemam o što poganiti ruke,
>
> 1277 A ni svoje krvaviti ćorde,
>
> 1278 Sad bih tvoju posjekao glavu!”
>
> 1279 Pa zapjeva uz planinu Džano:
>
> 1280 „Čujte mene moja djecu draga,
>
> 1281 Šta imadem žalit u Travniku!
>
> 1282 Kuća mi je plotom opletena,
>
> 1283 A ozgora slamom pokrivena,
>
> 1284 Tri ćošeta na tle posrnula,
>
> 1285 A četvrto sohom poduprto,
>
> 1286 U kući mi nigdje nikog nema,
>
> 1287 Ošljem jedna ostarjela majka.
>
> 1288 Pred kućom mi velika sermija:
>
> 1289 Šarka kvočka sedmero piladi,
>
> 1290 Koza bara sa dvoje jaradi.
>
> 1291 Bog ubio Trebević planinu,
>
> 1292 Te se u njoj izlegao oro,
>
> 1293 Te m’ odnese kvočku od pilića
>
> 1294 Te mi osta i ta sirotinja!
>
> 1295 Bog ubio goru Romaniju,
>
> 1296 Te su u njoj kojasili vuci,
>
> 1297 Odnesoše kozu od kozlića,
>
> 1298 I ta Džani osta sirotinja.
>
> 1299 Majka stara sirotinja teška,
>
> 1300 Te se muka s’ brukom razgovara
>
> 1301 Majka muka, sirotinja bruka.
>
> 1302 Vel’ku sam im hranu ostavio,
>
> 1303 Djeco moja, komad prosenice,
>
> 1304 Šaku soli i po oke graha,
>
> 1305 More njima biti do oraha,
>
> 1306 Dok kraj puta sazriju orasi,
>
> 1307 Nek se hrane i oda zla brane,
>
> 1308 Dok im Džanan sa Orlova dođe.
>
> 1309 Ako Bog, da djeco moja draga,
>
> 1310 Te razbijem Vlahe na Orlovu,
>
> 1311 Biće nama ćara i šićara:
>
> 1312 Ja ću sebi dosta nagrabiti,
>
> 1313 U Travniku dvore načiniti,
>
> 1314 Pa se onda djeco oženiti
>
> 1315 Ispod Jajca od Hasana Meme,
>
> 1316 Staroj majci porezat haljine,
>
> 1317 Od ćetena gaće i košulju,
>
> 1318 Crnu džoku, a feredžu usku,
>
> 1319 Firale joj kupit u Saraj’vu,
>
> 1320 I na glavu jemeniju šamsku,
>
> 1321 Nek se šeta po Travniku stara,
>
> 1322 S kadunama nek se razgovara,
>
> 1323 Neka znade, da sina imade!” —
>
> 1324 Kad ovako zapjevao Džano,
>
> 1325 Sve s’ njegovo nasmijalo društvo;
>
> 1326 Tako prošli kroz planinu Mašu,
>
> 1327 Kad izbili prema Temišvaru,
>
> 1328 Al to care došo iz Stambola
>
> 1329 I njegova listom carevina,
>
> 1330 Paše lale i stari veziri,
>
> 1331 Car tatarski i šah od Tunosa,
>
> 1332 I Ahmed beg misirski iklima,
>
> 1333 Sa Arapim’ i svojim Felasim’
>
> 1334 Došli bezi došli deri-bezi,
>
> 1335 Sva se sila kraj Orlova zbila,
>
> 1336 Kraj Orlova i kraj Temišvara.
>
> 1337 S druge strane kaurska ordija,
>
> 1338 Sve Orlovo listom pritisnula:
>
> 1339 Konj do konja, vojnik do vojnika,
>
> 1340 Kapa šavka, kao crna čavka,
>
> 1341 Sve Orlovo polje prekopato,
>
> 1342 Iskopati učkat meterizi,
>
> 1343 Opleteni lugovi koševi,
>
> 1344 Navaljeni na njihke topovi,
>
> 1345 Okrenuti na četiri strane,
>
> 1346 A svukuda namještene straže.
>
> 1347 Ondar Džano svome društvu kaže:
>
> 1348 „Oj Bošnjaci, moji b’jeli janjci,
>
> 1349 Vi dizgine konj’ma otpuštite,
>
> 1350 A niz njedra glave objesite,
>
> 1351 Sve dva i dva hajte uporedo,
>
> 1352 Ne gledajte desno ni lijevo,
>
> 1353 Tako ćemo carsku vojsku proći,
>
> 1354 Carsku proći, blizu vlaške doći,
>
> 1355 Tude ćemo konje razjahati,
>
> 1356 A i čerge svoje raspinjati.” —
>
> 1357 Svi Bošnjaci Džana poslušaše,
>
> 1358 I dizgine konjma popušćaše,
>
> 1359 Niz njedarca glave oboriše,
>
> 1360 Pa za Džanom poljem udariše,
>
> 1361 Sve dva i dva jašu naporedo,
>
> 1362 Nit gledaju desno ni lijevo.
>
> 1363 Kad udriše kroz carsku ordiju,
>
> 1364 Haber pade hodži Ćupriliću,
>
> 1365 Da mu stiže od Travnika Džano
>
> 1366 I sa njime Bošnjaci junaci
>
> 1367 Hodža ide do čadora carskog,
>
> 1368 Caru kaže da mu Džano dođe,
>
> 1369 I dovede Bošnjake junake.
>
> 1370 Car iziđe iz čadora svoga,
>
> 1371 Da sejiri Džana i Bošnjake.
>
> 1372 Džano prođe kruz carsku ordiju,
>
> 1373 Carsku prođe blizu vlaške dođe.
>
> 1374 Tuj Bošnjaci konje odjahaše,
>
> 1375 A i svoje čerge razapeše.
>
> 1376 Kad je Džano išo kroz ordiju,
>
> 1377 Car je pito hodžu Ćupriliju:
>
> 1378 „Ćuprilijo, lalo moja prava,
>
> 1379 Ti si meni prije kazivao,
>
> 1380 Da j’ u Bosni velika fukara,
>
> 1381 Da s’ Bošnjaci veseli junaci;
>
> 1382 Ali vidi tvojijeh Bošnjaka,
>
> 1383 Svi u srmi i u suhu zlatu,
>
> 1384 Al ne idu šenli ni veselo,
>
> 1385 Nego, lalo, sahtli neveselo.”
>
> 1386 Caru veli hodža Ćuprilija:
>
> 1387 „Sultan care, svečevo koljeno,
>
> 1388 Onaki je adet u Bošnjaka.
>
> 1389 Kada pođu na carevu vojsku,
>
> 1390 Da se biju s dinskim dušmaninom,
>
> 1391 Sve prodaju luke i čifluke,
>
> 1392 A u zalog daju b’jele kule,
>
> 1393 Te kupuju ate i rahtove
>
> 1394 I kupuju silah i oružje,
>
> 1395 A i sebi porežu haljine
>
> 1396 Sve od srme i od suha zlata.
>
> 1397 A što danas idu neveselo,
>
> 1398 Daleko je Bosna zemlja ravna,
>
> 1399 Bošnjacima nestanulo para,
>
> 1400 A brez para nije razgovora.” —
>
> 1401 Kad to čuo care od Stambola,
>
> 1402 Odmah hodži emer učinio,
>
> 1403 Te dobavi od Travnika Džana,
>
> 1404 Dade Džanu tri tovara blaga,
>
> 1405 Da razd’jeli među Bošnjacima.
>
> 1406 Kad je Džano prihvatio blago
>
> 1407 I donio, društvu razd’jelio,
>
> 1408 Pročuše se Bošnjaci junaci,
>
> 1409 Sve pjevaju, puške male pale.
>
> 1410 Ćuprilić im tajin podmaknuo;
>
> 1411 B’jela mliva i debela mesa,
>
> 1412 I za konja zobi i sijena.
>
> 1413 Tako stalo tri četiri dana,
>
> 1414 Kad je jutro jedno osvanulo,
>
> 1415 Ćuprilić je paše iskupio,
>
> 1416 Iskupio paše i vezire,
>
> 1417 Car Tatara, tunoskoga šaha,
>
> 1418 Ahmed bega misirskog iklima
>
> 1419 I ostale carske deri-bege,
>
> 1420 I još pozv’o od Travnika Džana,
>
> 1421 Hoće s njima v’jeću učiniti,
>
> 1422 Kako će se s kaurima biti,
>
> 1423 Ko l’ će s koje strane udariti.
>
> 1424 V’jeću čine paše i veziri,
>
> 1425 V’jeću čine, stavljaju terbite,
>
> 1426 Na koju će ruku udariti,
>
> 1427 Niz Orlovo, na sve sedam kralja.
>
> 1428 Lako biše tertib učinili,
>
> 1429 Niz Orlovo kraljim’ udarili,
>
> 1430 Da im nije moskovske kraljice,
>
> 1431 I njezine silovite vojske.
>
> 1432 Onda veli od Travnika Džano:
>
> 1433 „Čuješ mene, hodža Ćupriliću
>
> 1434 I ostale paše i veziri,
>
> 1435 Ako ćete mene poslušati,
>
> 1436 Ja ću vama tertib postaviti,
>
> 1437 Kako ćemo kraljim’ udariti!”
>
> 1438 A hodža mu veli Ćupriliću:
>
> 1439 „Deder kaži, da vidimo Džano,
>
> 1440 Je l’ munasib, da te poslušamo!
>
> 1441 A veli mu od Travnika Džano:
>
> 1442 „Carska lalo, hodža Ćupriliću,
>
> 1443 Danas sr’jeda, a sjutra četvrtak,
>
> 1444 A u petak car se biti neće.
>
> 1445 Do subote da se opremimo,
>
> 1446 Kad subota b’jeli danak svane.
>
> 1447 Vazdi muluć ide na muluća,
>
> 1448 Nek car ide posred polja ravna
>
> 1449 Sa svojijem pašam’ i vezirim’,
>
> 1450 I sa svojom silovitom vojskom;
>
> 1451 Neka s desne caru ide strane
>
> 1452 Car tatarski i šah od Tunosa,
>
> 1453 Neka s l’jeve caru ide strane
>
> 1454 Poglavica misirskog iklima
>
> 1455 Sa svojijem brzim arapima,
>
> 1456 I sa svojim mamenim Felasim’.
>
> 1457 Još mu podaj tride’st deri-bega
>
> 1458 Sa njihovo trides’t hiljad’ vojske,
>
> 1459 Ja ću udrit moskovskoj kraljici
>
> 1460 Sa samijem Bošnjacim’ junacim’!”
>
> 1461 Kad to začu hodža Ćuprilija
>
> 1462 I ostale paše i veziri,
>
> 1463 Svi rekoše: „Be aferim Džano!
>
> 1464 Kad si taki junak na tertibu,
>
> 1465 Baš ćemo te, Džano, poslušati,
>
> 1466 I na vlahe tako udariti,
>
> 1467 Pa što nama Bog i sreća dade!”
>
> 1468 To rekoše, pa se razasuše;
>
> 1469 Svaki ode do čadora svoga,
>
> 1470 Džano pode u svoju ordiju.
>
> 1471 Njega srete Fazlagiću Ibro,
>
> 1472 Pa on pita od Travnika Džana:
>
> 1473 „Moj daidža, Džanan buljuk-baša,
>
> 1474 Jeste l’, dajo tertib učinili,
>
> 1475 Kako ćemo udrit kaurima?”
>
> 1476 Sve mu Džano po istini kaže,
>
> 1477 Kako no su tertib učinili,
>
> 1478 Kud će koja vojska udariti,
>
> 1479 Džanu veli Fazlagiću Ibro:
>
> 1480 „Aja bogme od Travnika Džano,
>
> 1481 Tude dobra ni tertiba nema,
>
> 1482 B’jelim danom udrit na dušmana;
>
> 1483 Orlovo je polje v’oma ravno,
>
> 1484 U zemlju se Vlasi zakopali,
>
> 1485 I topove svoje utvrdili,
>
> 1486 Svu će našu vojsku pozobati,
>
> 1487 Carevinu našu prihvatiti.
>
> 1488 Neg’ ako ćeš mene poslušati,
>
> 1489 Kad ti dođeš u našu ordiju,
>
> 1490 Ovaki ćeš haber donositi:
>
> 1491 Kad dan prođe, mrkla noćca dođe,
>
> 1492 Da će udrit butum carevina,
>
> 1493 Niz Orlovo na sve sedam kralja,
>
> 1494 Pa ćeš nama tenbih učiniti
>
> 1495 Da mi krvav pilav nastavimo,
>
> 1496 Od sabalja kore izlomimo,
>
> 1497 Na korama da pilav svarimo.
>
> 1498 Pa kad nama mrkla noćca dođe
>
> 1499 Da mi krvav pilav pojedemo,
>
> 1500 Pa ondara da se izgrlimo,
>
> 1501 Izgrlimo pa i halalimo,
>
> 1502 Pa na dobre konje pojašemo
>
> 1503 I jednako juriš učinimo,
>
> 1504 Moj daidža, moskovskoj kraljici.
>
> 1505 Tamna noćca, jer nema mjeseca,
>
> 1506 Pomisliće moskovska kraljica,
>
> 1507 Da j’ udrila butum carevina,
>
> 1508 Svoje mjesto hoće ostaviti
>
> 1509 I natrag se s vojskom potegnuti,
>
> 1510 Do ostalih kralja dolaziti.
>
> 1511 Ostali će kralji pomisliti,
>
> 1512 Da j’ udrila butum carevina,
>
> 1513 Dočekati moskovsku kraljicu
>
> 1514 Na topove i na toprakale.
>
> 1515 Među se se Vlasi krdisati,
>
> 1516 Sve udarat jedan na drugoga,
>
> 1517 A ja i ti, moj milostan dajo
>
> 1518 Sa našijem Bošnjacim’ junacim’,
>
> 1519 Naokolo, dajo obl’jetati,
>
> 1520 U dundare Vlahe savijati,
>
> 1521 Nek od Vlaha padne više jada.
>
> 1522 Pa što nama Bog i sreća dade.”
>
> 1523 Kad to začu od Travnika Džano,
>
> 1524 Svog sestrića Ibra zagrlio,
>
> 1525 Zagrlio pa ga poljubio
>
> 1526 Baš u čelo među oči crne,
>
> 1527 Gdje no ti se sokolovi ljube,
>
> 1528 Pa mu ’vako riječ govorio:
>
> 1529 „Be aferim, moj mio sestriću,
>
> 1530 Moj sestriću Ibro Fazlagiću,
>
> 1531 Kad si taki junak na tertibu,
>
> 1532 Bogme će te poslušati dajo,
>
> 1533 Pa što nama Bog i sreća dade.”
>
> 1534 Tako Džano u ordiju dođe
>
> 1535 I donese haber u ordiju,
>
> 1536 Kao što je govorio Ibro.
>
> 1537 Odmah Džano emer učinio,
>
> 1538 Krvav vojska pilav nastavila,
>
> 1539 Jer se akšam bješe primaknuo
>
> 1540 Od sabalja kore izlomiše,
>
> 1541 Pod kazanim’ vatre naložiše.
>
> 1542 Kad Bošnjaci pilav zgotovili,
>
> 1543 Zgotovili pa ga potrošili,
>
> 1544 Dobre konje svoje opremili,
>
> 1545 Brez bisaga i brez kabanica
>
> 1546 Da na konjima ne bude tovara,
>
> 1547 Da je njima lakše udarati.
>
> 1548 Kad je noći treće hise prošlo,
>
> 1549 Bošnjaci se tude izgrliše,
>
> 1550 Izgrliše pa i halališe.
>
> 1551 Napr’jed krenu od Travnika Džano,
>
> 1552 A za njime njegovi Bošnjaci,
>
> 1553 Redom širom moskovskoj kraljici
>
> 1554 Dočeka ih karaula prva,
>
> 1555 Pomakoše, stat joj ne dadoše,
>
> 1556 Dočeka ih druga karaula,
>
> 1557 Pomakoše, stat joj ne dadoše.
>
> 1558 Pohesabi moskovska kraljica,
>
> 1559 Da j’ udrila butum carevina,
>
> 1560 Pa dočeka od Travnika Džana
>
> 1561 Na topove i na topralake.
>
> 1562 Kad joj drmnu šest stotin’ topova,
>
> 1563 Pade Džanu šest hiljad’ šehita,
>
> 1564 Dok utrnu vatru u topova.
>
> 1565 Kad s’ topovska vatra prekinula,
>
> 1566 Tad kraljica mjesto ostavila,
>
> 1567 Do kraljeva s’ vojskom pobjegnula.
>
> 1568 I ostali kralji pomisliše,
>
> 1569 Da j’ udrila butum carevina,
>
> 1570 Dočekaše Milicu kraljicu
>
> 1571 I njezinu nebrojenu vojsku
>
> 1572 Na topove i na toprakale.
>
> 1573 I na živu vatru iz pušaka.
>
> 1574 Tamna noćca, a nema mjeseca,
>
> 1575 Zbi se duman niz polje Orlovo,
>
> 1576 Sve udara muluć na muluća.
>
> 1577 Od sile se crna zemlja trese,
>
> 1578 Od brzoga praha i olova
>
> 1579 I velikog zora od topova,
>
> 1580 A sve Džano naokolo trče,
>
> 1581 I sa njime Fazlagiću Ibro
>
> 1582 Sa svojim Bošnjacim junacim’
>
> 1583 Te zbijahu Vlahe u dundare,
>
> 1584 Pa od Vlaha više pada jada.
>
> 1585 A čudi se care od Stambola
>
> 1586 I ostala sila i ordija,
>
> 1587 Zašto stoji jeka niz Orlovo,
>
> 1588 Kakva l’ sila zemlju napunila,
>
> 1589 Te s’ od sile crna zemlja trese,
>
> 1590 Prije zore i danice zv’jezde.
>
> 1591 Sva se razbi na Orlovu vojska,
>
> 1592 Silna vojska do sve sedam kralja
>
> 1593 I Milica moskovska kraljica;
>
> 1594 Ostaviše haznu i džebhanu
>
> 1595 I velike od boja topove.
>
> 1596 Kad u jutru zora zab’jeljela,
>
> 1597 I danica pero pomolila,
>
> 1598 Iza gore ogrijalo sunce,
>
> 1599 Haber pade u tursku ordiju,
>
> 1600 Da Bošnjaka na Orlovu nema.
>
> 1601 Svak tu reče, da su pobjegnuli
>
> 1602 I carevu haznu izmamili.
>
> 1603 I car za njih Ćuprilića pita,
>
> 1604 Caru hodža Ćupriliću kaže:
>
> 1605 „Sultan care, iza gore sunce,
>
> 1606 Bošnjaci nam n’jesu pobjegnuli,
>
> 1607 Neg na kralje noćas udarili,
>
> 1608 S tog se noćas crna zemlja tresla,
>
> 1609 Sve od žive vatre iz pušaka,
>
> 1610 I kraljevskih baljemez topova.
>
> 1611 I ja mislim, iza gore sunce,
>
> 1612 Da s’ Bošnjaci tvoji izginuli,
>
> 1613 Ja l’ kraljeve s’ mjesta pomaknuli.” —
>
> 1614 Dok počeše haberi stizati,
>
> 1615 Da kraljeva na Orlovu nema,
>
> 1616 Ni njihove sile ni ordije.
>
> 1617 Dok svanulo i sunce granulo,
>
> 1618 Sedam kralja Džano uhvatio,
>
> 1619 Pobjegla mu moskovska kraljica,
>
> 1620 Pravo, kažu, Petrisburgu svome.
>
> 1621 Kad je haber caru dolazio,
>
> 1622 Da kraljeva na Orlovu nema,
>
> 1623 Sobom pošo niz polje Orlovo,
>
> 1624 Za njim lala, hodža Ćuprilija
>
> 1625 I ostale paše i veziri.
>
> 1626 Tako redom za njim ide vojska,
>
> 1627 Car proljeva suze od očiju,
>
> 1628 A spominje od Travnika Džana:
>
> 1629 „Jesi li mi poginuo Džano,
>
> 1630 Je li tvoja izginula vojska?
>
> 1631 Hej Bošnjaci, moji b’jeli janjci,
>
> 1632 Gdje vi meni noćas izgiboste,
>
> 1633 Na Orlovu kosti ostaviste!”
>
> 1634 Kad car dođe meterizam’ tvrdim,
>
> 1635 Gdje je bila moskovska kraljica,
>
> 1636 Tu joj nađe šest stotin’ topova,
>
> 1637 Oko njihke šest hiljad’ šehita,
>
> 1638 Svi su tude, brate, izginuli,
>
> 1639 Dok topovim’ vatru prekinuli.
>
> 1640 Odmah care ferman učinio,
>
> 1641 Da se brže kopaju šehiti,
>
> 1642 Do se diže hazna i džebhana,
>
> 1643 Da se dižu od boja topovi,
>
> 1644 Jer sve hali leži po Orlovu.
>
> 1645 Hali hazna, a hali džebhana,
>
> 1646 Hali stoji od boja topovi.
>
> 1647 Dok s’ uz polje konjik pomolio
>
> 1648 Vas u crnu a na konju vranu,
>
> 1649 Sve od žive vatre pocrnio
>
> 1650 Hajde bolje, da vidimo, ko je!
>
> 1651 Bože mio, koj’ bi junak bio?
>
> 1652 To bijaše Fazlagiću Ibro.
>
> 1653 Mio sestrić od Travnika Džana.
>
> 1654 Ibro dođe, dotjera gavrana
>
> 1655 I sa sobom on dovede kralja.
>
> 1656 Dočeka ga hodža Ćuprilija,
>
> 1657 Pa on pita Fazlagića Ibra:
>
> 1658 „Fazlagiću, Džananov sestriću,
>
> 1659 Je li tebi u životu dajo?”
>
> 1660 Ibro kaže, da je u životu,
>
> 1661 U životu Džanan buljuk-baša
>
> 1662 I da se je natrag povratio,
>
> 1663 Pošto sedam kralja uhvatio.
>
> 1664 U riječi gdje no i bijahu,
>
> 1665 Dok s’ pomoli od Travnika Džano
>
> 1666 Sa svojijem Bošnjacim’ junacim’,
>
> 1667 S’ ono druga što mu ostanulo,
>
> 1668 Ostanulo a ne izginulo,
>
> 1669 Ni grdnijeh rana dopanulo.
>
> 1670 Car Sulejman sobom Džana pita:
>
> 1671 „Moj gazija, od Travnika Džano,
>
> 1672 Što ti hoćeš da ja tebi dadem,
>
> 1673 Hećeš, sine, Bosnu pašaluka,
>
> 1674 Ali, Džano, blaga bez hesaba?”
>
> 1675 A veli mu od Travnika Džano:
>
> 1676 „Sultan care, svečevo koljeno,
>
> 1677 Ja ti Bosne pašaluka ne ću,
>
> 1678 A ne ću ti blaga bez hesaba,
>
> 1679 Jer ja, care, nj’esam za vezirstva,
>
> 1680 A dosta sam zadobio blaga,
>
> 1681 Imam čime u Bosnu se vratit,
>
> 1682 Imam zašto b’jele dvore zgradit,
>
> 1683 A i moji ostali Bošnjaci;
>
> 1684 Nego hoću, care od Stambola,
>
> 1685 Da ti dadeš bosanskim spahijam’,
>
> 1686 Što imaju zemlje u timarim’,
>
> 1687 Da na zemlju i tapije daju,
>
> 1688 I da im se digne tefterhana
>
> 1689 Iz Stambola do Travnika b’jela
>
> 1690 I tvojijem, care, jerlikulim’
>
> 1691 Po gradovim’ mladim kapetanim’,
>
> 1692 Da s’ ulefa sve u Bosni daje,
>
> 1693 Da ne idu do Stambola b’jela,
>
> 1694 Da ne idu i ne troše blago.” —
>
> 1695 Sve car dade, što zaiska Džano,
>
> 1696 Pa ga onda na Orlovu pita,
>
> 1697 Ko je koga uhvatio kralja.
>
> 1698 A Džano mu poče kazivati:
>
> 1699 „Prvoga je kralja uhvatio
>
> 1700 Moj sestriću, Ibro Fazlagiću,
>
> 1701 A drugog je uhvatio kralja
>
> 1702 Beg Vitković sa Glasinca ravna,
>
> 1703 Trećeg Kopčić od bijela Duvna,
>
> 1704 A četvrtog kralja uhvatio
>
> 1705 Kaplan Halil iz Dubrava ravnih,
>
> 1706 A petog je kralja uhvatio
>
> 1707 Od Goražda Sijerčić Alaj-beg,
>
> 1708 Ja dvojicu, care od Stambola.”
>
> 1709 Otale se vojska rashodila,
>
> 1710 Svak otišo zavičaju svome,
>
> 1711 A i Džano bijelu Travniku.
>
> 1712 U Travniku dvore načinio,
>
> 1713 Pa se odmah Džano oženio
>
> 1714 Sa Zlatijom lijepom djevojkom
>
> 1715 Ispod Jajca od Hasana Memca.
>
> 1716 S njome Džano porod izrodio,
>
> 1717 Dvije cure i četiri sina,
>
> 1718 Najpre cure, pa onda sinove,
>
> 1719 Nek se najpre cure poudadu,
>
> 1720 Pa nek onda iženi sinove,
>
> 1721 Nek zaove snaha ne čekaju,
>
> 1722 Da s’ u dvoru ne zameće kavga.
>
>
>
>
>